作者:無名氏
標題:沁園春
內容:萱草闌干，楊花庭院，夜景澄虛。望庚星昴宿，熒熒照室，祥煙瑞靄，鬱郁充閭。白鹿入胎，黃龜獻夢，果應君家生鳳雛。真英物，似崑山片玉，滄海明珠。玳筵絲竹□□。有多少犀錢分座隅。念謝堂冷落，久無神語，淮淝騷擾，誰定邊謨。天產英雄，地鍾秀氣，振起家聲今有餘。□□□，看宮袍加鵠，玉帶懸魚。